Svītrkods

Svītrkods ir informācijas vizuāls attēlojums uz virsmas ierīcēm nolasāmā formātā. Svītrkodu var nolasīt ar optisko skeneri (svītrkodu nolasītāju).

Svītrkodu parasti izmanto priekšmetu (objektu) identifikācijai uzskaitei datorsistēmās (tirdzniecībā, noliktavās, bibliotēkās u.c.). Šādas sistēmas datubāzē katram objektam ir unikāls identifikators (skaitlis vai simbolu virkne); šo identifikatoru pārkodē svītrkodā un ar īpašu printeri uzdrukā tieši uz preces vai uz uzlīmes, kuru pēc tam uzlīmē uz objekta.

Pastāv dažādi svītrkodu tipi jeb simbolikas, kam ir dažāds lietojums. Izšķir lineāros un divdimensiju svītrkodus, kā arī abu apvienojumu (stacked barcodes).

 Lineārie svītrkodi 
Šādus svītrkodus nolasa vienā virzienā (horizontāli), un tie ir visizplatītākie. Paredzēti neliela informācijas daudzuma kodēšanai (20-30 simboli).
Svītrkods šaurāku un platāku paralēlu svītru salikums.

Biežāk izmantotās lineārās simbolikas:
 starptautiskais produkta numurs (EAN)
 universālais produkta kods (UPC)
 Code 39
 Code 128
 Codabar
 Interleaved 2 of 5

 Divdimensiju svītrkodi 
Divdimensiju svītrkodi paredzēti liela informācijas daudzuma kodēšanai (līdz vairākām teksta lapām). Sastāv no baltiem un melniem taisnstūriem.
To nolasa ar īpašu skeneri.

Biežāk izmantotās simbolikas:
 kvadrātkods (QR kods)

 Svītrkoda priekšrocības un trūkumi 
 Priekšrocības 
 Papīra dokumentu samazināšana;
 Kļūdu samazināšana, ievadot un apstrādājot informāciju;
 Klientu apkalpošanas ātruma palielināšana;
 Preču kustības galveno tehnoloģisko funkciju automatizēšana.

 Trūkumi 
 Datus nevar papildināt — svītrkodu uzdrukā tikai vienu reizi;
 Neliels datu apjoms;
 Dati ir atklātā formā, un preces netiek aizsargātas pret viltojumiem vai zagšanas;
 Svītrkodu zīmes nav aizsargātas pret vides iedarbību, jo tās izvietotas iepakojuma ārpusē;
 Svītrkodu zīmes nav ilglaicīgas, jo tās ar laiku var izdzist.

Ir tehnoloģijas, kurās ir novērsti svītrkodam piemītošie trūkumi, tai pašā laikā paturot tā priekšrocības. Piemēram, RFID.

 Lietojums 
Svītrkodu plaši izmanto preču marķēšanai. Izstrādājumam piešķir atsevišķu numuru, kas parasti sastāv no 13 cipariem. Piemēram, kodam 5701721110013 pirmie divi skaitļi (57) norāda valsti, kur šī prece izgatavota. Nākamie cipari norāda preces nosaukumu, tās īpašības, izmērus, masu. Pēdējais cipars (3) ir kontrolskaitlis, lai pārbaudītu vai skanēšanas ierīce pareizi nolasījusi svītru kodu. Dažkārt uz preces var nolasīt, piemēram, "izgatavots Vācijā", bet svītru un ciparu kods norāda citu valsti. Iemesli tam var būt vairāki. Firma var būt reģistrēta valstī, uz kuru eksportē produkciju, prece var būt izgatavota kādā valstī pēc citas valsts licences, vai arī uzņēmumu dibinājušas vairāku valstu firmas.

Pirmie divi vai trīs cipari, jeb valstu prefiksi, pēc kuriem nevar noteikt, kurā valstī preces ir ražotas, bet var uzzināt kurā no tām svītrkods ir reģistrēts, ir šādi:
 00-09 ASV un Kanāda
 28-29 veikala iekšējā numerācija
 30-37 Francija
 380 Bulgārija
 383 Slovēnija
 385 Horvātija
 400-440 Vācija
 460-469 Krievija
 471 Taivāna
 474 Igaunija
 475 Latvija
 477 Lietuva
 480 Filipīnas
 489 Honkonga
 45 un 49 Japāna
 50 Apvienotā Karaliste
 520 Grieķija
 529 Kipra
 535 Malta
 539 Īrija
 54 Beļģija, Luksemburga
 560 Portugāle
 569 Islande
 57 Dānija
 590 Polija
 599 Ungārija
 600-601 Dienvidāfrika
 611 Maroka
 619 Tunisija
 64 Somija
 690 Ķīna
 70 Norvēģija
 729 Izraēla
 73 Zviedrija
 740-745 Gvatemala, Salvadora, Hondurasa, Nikaragva, Kostarika
 750 Meksika
 759 Venecuēla
 761 Šveice
 770 Kolumbija
 773 Urugvaja
 775 Peru
 779 Argentīna
 780 Čīle
 786 Ekvadora
 789 Brazīlija
 80-83 Itālija
 84 Spānija
 850 Kuba
 858 Slovākija
 859 Čehija
 860 Dienvidslāvija
 869 Turcija
 87 Nīderlande
 880 Dienvidkoreja
 885 Taizeme
 888 Singapūra
 899 Indonēzija
 90-91 Austrija
 93 Austrālija
 94 Jaunzēlande
 955 Malaizija
 977 periodiskie izdevumi
 978-979 grāmatas (ISBN)
 980 naudas atgriešanas čeki
 99 kuponi

 Ārējās saites 
GS1 Latvija

Kategorija:Rakstzīmju kodējums
Kategorija:Svītrkods